**Pe gînduri ziua**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe gînduri ziua, noaptea în veghiere,

Astfel viața tot în chinuri trece –

Va vrea natura oare să se plece

La ruga mea – să-mi deie ce i-oi cere ?

Nimic nu-i cer decît mormîntul rece,

Repaos lung la lunga mea durere –

Decît să port iubirea-mi în tăcere,

Mai bine ochiu-mi moartea să mi-l sece.

Căci lumea e locașul pătimirei :

Un chin e valu-i, iară gîndul spuma,

Dureri ascunse farmecele firei.

O dată te-am văzut – o clipă numa –

Și am simțit amarul omenirei…

Ce-am folosit că-l știu și eu acuma ?

[1876]